

**Στους Πολυεθνείς Αγώνες Κολύμβησης ο Ανδρέας Μιχαηλίδης**

Την έναρξη των Πολυεθνών Αγώνων Κολύμβησης Νέων κήρυξε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης στο Ολυμπιακό Κολυμβητήριο Λεμεσού, το Σάββατο 1 Απριλίου 2023.

Ο Πρόεδρος του ΚΟΑ καλωσόρισε τις χώρες που συμμετείχαν και συνεχάρη την Κυπριακή Ομοσπονδία Κολύμβησης για την ανάληψη της σημαντικής διοργάνωσης, ενώ τόνισε ότι ο Οργανισμός χαιρετίζει τέτοιες πρωτοβουλίες που διαφημίζουν την Κύπρο στο εξωτερικό. Οι Αγώνες, όπου συμμετείχαν 217 αθλητές 17-18 ετών και αθλήτριες 16-17 ετών από 15 χώρες, ολοκληρώθηκαν την Κυριακή 2 Απριλίου, με την Κύπρο να πανηγυρίζει ένα μετάλλιο.

Ο Αλέξανδρος Γρηγορίου κατέκτησε το χάλκινο μετάλλιο στα 100μ. πρόσθιο με επίδοση 1.04.25 που αποτελεί νέο παγκύπριο ρεκόρ Νέων. Ο Κυπριακός Οργανισμός Αθλητισμού συγχαίρει τον νεαρό κολυμβητή μας, τον προπονητή, την Ομοσπονδία και την οικογένεια του για την επιτυχία του.